b'\n_START_ARTICLE_\nPer\xc3\xa4l\xc3\xa4 (Halikko)\n_START_PARAGRAPH_\nPer\xc3\xa4l\xc3\xa4 on kyl\xc3\xa4 Halikon keskiosissa, suunnilleen Vaskion ja M\xc3\xa4rynummen v\xc3\xa4liss\xc3\xa4. Kyl\xc3\xa4n alueeseen kuuluu laajat mets\xc3\xa4alueet M\xc3\xa4rynummen harjun pohjoisp\xc3\xa4\xc3\xa4dyst\xc3\xa4 ja pienet peltoalueet Sahankrotti-nimiseen puroon asti. Salo\xe2\x80\x93Aura -tie kulki ennen kyl\xc3\xa4n l\xc3\xa4pi ennen vuoden 1969 tien suoristamista._NEWLINE_Per\xc3\xa4l\xc3\xa4 on uudisasutuskyl\xc3\xa4, joka on rakennettu 1300- tai 1400-luvulla. Ensimm\xc3\xa4inen varma maininta kyl\xc3\xa4st\xc3\xa4 on vuodelta 1537. Kyl\xc3\xa4ss\xc3\xa4 oli tuolloin nelj\xc3\xa4 taloa. Isojaossa kyl\xc3\xa4n talojen sijainti ei muuttunut, mutta my\xc3\xb6hemmin rakennetut asuintalot sijoitettiin etel\xc3\xa4mm\xc3\xa4s. Kyl\xc3\xa4ss\xc3\xa4 oli ennen Sahankrotin varrella vesimylly. Per\xc3\xa4l\xc3\xa4 oli yksi Halikon viidest\xc3\xa4 kyl\xc3\xa4st\xc3\xa4, josta Vaskion saha hankki puutavaransa._NEWLINE_Per\xc3\xa4l\xc3\xa4ss\xc3\xa4 viljell\xc3\xa4\xc3\xa4n edelleen maata, mutta sen niityt on metsitetty. Kyl\xc3\xa4n asutus on kasvusta huolimatta edelleen perinteist\xc3\xa4 keskittynytt\xc3\xa4 kyl\xc3\xa4asutusta.'